

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 024-02/23-01/10**

**URBROJ: 2186-3-02-23-2**

**Cestica, ­29.08.2023.**

**ZAPISNIK**

sa 14. sjednice Općinskog vijeća Općine Cestica održane dana 29. kolovoza 2023. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Darijan Vinter, Tanja Veršić Kotolenko, Ana Kutnjak, Denis Kotolenko, Žarko Rodeš, Marijan Županić, Josip Cestar, Matija Dregarić

**ODSUTNI:** Tomislav Lazar, Ivan Hohnjec, Nikola Šćuric

**OSTALI PRISUTNI:** Mirko Korotaj (općinski načelnik), Mirjana Koledić (direktorica TZP Sjever Zagorja), Karmen Emeršić

**ZAPISNIČAR:** Ksenija Borić

Predsjednik Vijeća Darko Majhen otvara 14. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 10 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 13. sjednice pa predsjednik pita prisutne da li ima kakvih primjedbi na Zapisnik? Kako primjedaba nema stavlja Zapisnik sa 13. sjednice na usvajanje. Svi vijećnici glasaju za te predsjednik konstatira da je Zapisnik usvojen jednoglasno, sa 10 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

PITANJA

Vijećnik Žarko Rodeš pozdravlja sve prisutne, te postavlja dva pitanja. Prvo pitanje je vezano uz javni poziv prema Uredu za demografiju, zašto se tako dugo čekalo s prijavom, a zna se da se na takve natječaje treba javljati odmah. Drugo pitanje odnosi se na romsko naselje, vidi se da je sve očišćeno pa ga zanima tko je izvođač radova, tko plaća radove, koliko koštaju i koliki je trošak Općine.

Vijećnik Marijan Županić pozdravlja sve prisutne, te postavlja pitanje da li u romskom naselju, domaćinstva imaju kante za sortiranje otpada, te tko je zaduženi za zbrinjavanje lešina divljači.

Vijećnik Matija Dregarić pozdravlja sve prisutne, te postavlja pitanje vezano za aglomeraciju, kada će početi korištenje.

ODGOVORI:

Na pitanje vezano uz prijavu na natječaj Uredu za demografiju, načelnik odgovara da je javni poziv bio otvoreni 30 dana, da je nakon određenog broja prijava bio zatvoren i to je bio taj dan kad je Općina poslala prijavu. Također objašnjava da se Općina javlja na puno natječaja i dobiva puno pozitivnih odgovora, a da taj nije prošao. Što se tiče samog tog natječaja, on nije namijenjen da se plaća smještaj djece u vrtić umjesto roditelja, već da se povisi standard vrtića.

Na pitanje o čišćenju romskog naselja, načelnik odgovara da su sredstva dobivena od Fonda za zaštitu okoliša i energetsku učinkovitost u 100%-tnom iznosu. U radove je uključeno čišćenje od otpada i video nadzor. Radovi završavaju 01.09.2023. godine.

Na pitanje vezan za kante u romskom naselju, načelnik odgovara da jedan dio naselja ima kante (16 njih). Dogovara se sa predstavnikom manjine i direktorom Čistoće d.o.o. da svi dobiju kante i to 240 l, da ne bi trebali razvrstavati, međutim to još nije sve točno definirano. Što se tiče smeća, ono će opet vjerojatno biti po naselju.

Na pitanje zbrinjavanja lešina, načelnik odgovara da treba javiti u općinu, a općina ima ugovor sa Veterinarskom ambulantom Cestica, te oni zbrinjavaju lešine.

Na pitanje aglomeracije, načelnik odgovara da je Upravnom odjelu za prostorno uređenje i graditeljstvo dostavljena izmjena i dopuna građevinske dozvole od strane Varkom-a d.o.o., te se čeka tehnički pregled. Čim on završi, moći će se početi koristit sustav odvodnje.

Predsjednik vijeća zahvaljuje na pitanjima i odgovorima, te prelazi na utvrđivanje dnevnog reda za 14. sjednicu. Predsjednik vijeća pita da li ima netko dopunu ili izmjenu dnevnog reda? Pošto izmjena i dopuna nema Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 10 glasova:

**Dnevni red:**

1. Prihvaćanje Polugodišnjeg izvještaja o izvršenju proračuna Općine Cestica za 2023. godinu
2. Prihvaćanje Izvješća o radu načelnika Općine Cestica za razdoblje od 01.01. – 30.06.2023. godine
3. Prijedlog Odluke o dodjeli javnih priznanja Općine Cestica u 2023. godini
4. Prijedlog Odluke o izmjeni i dopuni Odluke o imenovanju i protezanju pojedinih ulica u naseljima na području općine Cestica
5. Prijedlog Odluke o potvrđivanju članstva Općine Cestica u udruzi „Lokalna akcijska grupa - Sjeverozapad“
6. Prijedlog Odluke o ukidanju statusa javnog dobra
7. Prezentacija turističkih potencijala Općine Cestica.

**Točka 1.**

**POLUGODIŠNJI IZVJEŠTAJ O IZVRŠENJU PRORAČUNA OPĆINE CESTICA ZA 2023. GODINU**

Predsjednik vijeća otvara točku 1. i daje riječ načelniku.

Načelnik daje obrazloženje 1. točke, odnosno da je u razdoblju od 01.01. do 30.06. 2023. godine ostvareno 1.493.546,28 eura, i izvršeno 1.341.139,21 eura rashoda. Rashodi su manji za 152.407,07 eura, pa manjak iznosi 686.603,36 eura.

Predsjednik vijeća otvara raspravu.

Vijećnik Žarko Rodeš se javlja za raspravu, te izjavljuje da prema izračunu prihodi su 20% ostvareni, a rashodi 50% izvršeni, što upućuje na loši plan ili loše upravljanje proračunskim sredstvima.

Načelnik odgovara da veći dio proračuna ide preko EU projekata, a čija realizacija će biti više u 2024. godini, budući da realizacija i isplata po projektima traje i duže od 6 mjeseci.

Nitko se više ne javlja za raspravu.

Predsjednik vijeća daje Polugodišnji izvještaj o izvršenju Proračuna Općine cestica za 2023. godinu na usvajanje. Od 10 vijećnika/ca 7 vijećnika glasa za i 3 su suzdržana. Predsjednik vijeća konstatira da je Polugodišnje izvješće o izvršenju Proračuna Općine Cestica za 2023. godinu **usvojeno većinom glasova**.

**Točka 2.**

**IZVJEŠĆE O RADU NAČELNIKA OPĆINE CESTICA ZA RAZDOBLJE OD 01.01. – 30.06.2023. GODINE**

Predsjednik vijeća otvara točku 2. te daje riječ načelniku koji govori kako je u prvom polugodištu bila dinamična realizacija aktivnosti. Tu ulazi poplava, odnosno velika količina kiše koja je pala u 5. mjesecu, te je uzrokovala veliki broj klizišta, odrona i oštećenja cesta. Sanirana su tri klizišta, cesta od Križanća do Voće, izgrađene su trafostanice, pregovori su sa Hrvatskim vodama da se sanira Pošalitva i Zjaza, radi se rekonstrukcija vodovodne mreže, dogovoreno je da će se raditi propust u Brezju Dravskom na D2, gdje će sam propust izgraditi Hrvatska uprava za ceste, a kanal od Rima do Drave raditi će Općina Cestica.

Otvara se rasprava.

Vijećnik Žarko Rodeš se javlja na raspravu i izjavljuje da je u Izvješću navedeno da je za gospodarstvo utrošeno 1.391,06 eura, za zaštitu od požara utrošeno 32.049,93 eura, kultura i informiranje nije navedeno, odnosno da je iz Proračuna iščitano da je uloženo 132.000,00 eura, odgojno obrazovni sustav-predškolski odgoj utrošeno 124.490,81 eura, tj. djeca manje vrijede od informiranja i medija, razvoj poljoprivrede 9.647,65 kuna.

Načelnik odgovara da će se u 9. mjesecu pripremiti Program za mjere za poljoprivrednike, gospodarstvenike , OPG-e, te će se nakon tog raspisati natječaj. Načelnik odgovara da će se i te stavke utrošiti do kraja godine.

Nitko se više ne javlja za raspravu, te predsjednik vijeća daje Izvješće o radu načelnika Općine Cestica za razdoblje od 01.01. do 30.06.2023. godine na usvajanje.

Od 10 vijećnika/ca, 7 vijećnik/ca glasa za i 3 suzdržana. Predsjednik vijeća konstatira da je Izvješće o radu načelnika Općine Cestica za razdoblje od 01.01. do 30.06. 2023. godine **usvojena većinom glasova**.

**Točka 3.**

**ODLUKA O DODJELI JAVNIH PRIZNANJA**

**OPĆINE CESTICA U 2023. GODINI**

Predsjednik vijeća otvara točku 3., te daje riječ načelniku, koji objašnjava da je u 7. mjeseci bio raspisani Javni poziv za predlaganje kandidata za dobivanje javnih priznanja koje se dodjeljuju na svečanoj sjednici povodom Dana Općine. Prema dostavljenim prijedlozima pripremljena je Odluka u kojoj su predloženi Udomiteljstva Ankice Klasić i Snježane Juričinec; Stanko Vincetić, Otok Virje; Antun Bosilj, Cestica; Vatrogasna zajednica Općine Cestica; Graditeljstvo Županić, Cestica i Desyre d.o.o.

Predsjednik vijeća otvara raspravu.

Vijećnik Žarko Rodeš se javlja na raspravu i pita što je sa nagradama načelnika. Načelnik odgovara da je i za njih bio raspisani javni poziv, te svi koji su se javili, a sudjelovali su na natjecanjima na državnoj, međunarodnoj razini dobivaju novčanu nagradu.

Nitko se više ne javlja za raspravu, te predsjednik vijeća daje Odluku o dodjeli javnih priznanja Općine Cestica u 2023. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o dodjeli javnih priznanja Općine Cestica u 2023. godini **usvojena jednoglasno**.

**Točka 4.**

**ODLUKA O IZMJENI I DOPUNI ODLUKE O IMENOVANJU I PROTEZANJU POJEDINIH ULICA U NASELJIMA**

**NA PODRUČJU OPĆINE CESTICA**

Predsjednik vijeća otvara točku 4., te daje riječ načelniku koji objašnjava da je Odlukom od prije godinu dana donijeti naziv ulice u romskom naselju „Ulica 5.studenog“, međutim predstavnici romske manjine iz naselja nisu se složili sa tim nazivom i predlažu da se ulica naziva „Ulica Petra Kalanjoša“, što im je i prihvaćeno.

Vijećnik Žarko Rodeš se javlja na raspravu i pita da li postoji podatak koliko je ljudi zamijenilo osobne. Načelnik odgovara da nitko još nije promijenio dokumente, jer MUP nije proveo kroz svoj sustav izmjene.

Nitko se više ne javlja za raspravu, te predsjednik vijeća daje Odluku o izmjeni i dopuni Odluke o imenovanju i protezanju pojedinih ulica u naseljima na području Općine Cestica na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o izmjeni i dopuni Odluke o imenovanju i protezanju pojedinih ulica u naseljima na području Općine Cestica **usvojena jednoglasno**.

**Točka 5.**

**ODLUKA O POTVRĐIVANJU ČLANSTVA OPĆINE CESTICA U UDRUZI „LOKALNA AKCIJSKA GRUPA - SJEVEROZAPAD“**

Predsjednik vijeća otvara točku 5., te daje riječ načelniku koji objašnjava da je Općina Cestica bila član LAG grupe u razdoblju 2017-2023, da se ponovno otvara natječaj za odabir LAG u programskom razdoblju 2023-2027. te predlaže daljnje članstvo. Također objašnjava da su poljoprivrednici s našeg područja koji su se prijavljivali kroz LAG zadovoljni dobivanjem sredstava.

Vijećnik Žarko Rodeš se javlja na raspravu i pita dali se zna koliko je sredstava povučeno, a načelnik odgovara da ne zna ali može provjeriti. Također odgovara da je iznos članarine 250,00 eura mjesečno. Nitko se više ne javlja za raspravu, te predsjednik vijeća daje Odluku o potvrđivanju članstva Općine Cestica u udruzi „Lokalna akcijska grupa-Sjeverozapad“ na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o potvrđivanju članstva Općine Cestica u udruzi „Lokalna akcijska grupa-Sjeverozapad“ **usvojena jednoglasno**.

**Točka 6.**

**ODLUKA O UKIDANJU STATUSA JAVNOG DOBRA**

Predsjednik vijeća otvara točku 6. , te daje riječ načelniku koji objašnjava da se radi o parceli u Jarkima (iza radione Ivana Hohnjeca) na kojoj piše javno dobro, a da bi se mogla preparcelirati mora glasiti na Općinu Cestica i ukinuti se javno dobro. Radi se o potoku kojeg treba prokopati po toj parceli kako bi se riješila oborinska odvodnja kod Rajka Furjana.

Nitko se ne javlja za raspravu, te predsjednik vijeća daje Odluku o ukidanju statusa javnog dobra na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o ukidanju statusa javnog dobra **usvojena jednoglasno**.

**Točka 7.**

**PREZENTACIJA TURISTIČKIH POTENCIJALA OPĆINE CESTICA**

Predsjednik vijeća otvara točku 7. , daje riječi direktorici TZP Sjever Zagorja gđi. Mirjani Koledić.

Gđa Mirjana Koledić pozdravlja sve prisutne, te počinje prezentacija o turizmu na području općine Cestica.

Načelnik nakon prezentacije obavještava vijećnike o događanjima koji slijede, a to je spust po Dravi koji će biti 23.09.2023. da se vijećnici prijave tko je zainteresirani, te da Grad Belišće poziva na obilježavanje njihovih dana 15.-18.2023. godine, te ukoliko je netko zainteresirani da obavijesti, kako bi se mogli prijaviti. Vijećnicima su uručene pozivnice za Dan Općine Cestica.

Predsjednik vijeća zahvaljuje vijećnicima/cama na dolasku i zaključuje 14. sjednicu Općinskog vijeća Općine Cestica.

Sjednica završila u 20,25 sati.

ZAPISNIČAR:

Ksenija Borić

PREDSJEDNIK OPĆINSKOG VIJEĆA:

Darko Majhen, mag.pol.